**НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА ЗА РАЗПОЛАГАНЕ НА ПРЕМЕСТВАЕМИТЕ ОБЕКТИ ЗА ТЪРГОВСКИ И ДРУГИ ОБСЛУЖВАЩИ ДЕЙНОСТИ И ЕЛЕМЕНТИТЕ НА ГРАДСКОТО ОБЗАВЕЖДАНЕ НА ТЕРИТОРИЯТА НА ОБЩИНА ПЛОВДИВ (НРПОТДОДЕГО)**Приета с Решение № 226, взето с Протокол № 11 от 11. 06. 2009 г., Изм. и доп. с Р. № 119, Пр. № 11 от 22.04.2010г.; Изм. и доп. с Р. № 148, Пр. № 12 от 13.05.2010г.; Изм. и доп. с Р. № 440, Пр. № 31 от 25.11.2010г.; Доп. с Р. № 505, Пр. № 33 от 16.12.2010г., изм. и доп. с Решение №160, Пр.№9 от 17.05.2012г.; изм. и доп. с Решение №189, Пр.№10 от 31.05.2012г.; изм. и доп. с Решение № 435, Пр.№18 от 25.10.2012г.; изм. и доп. с Решение № 444, Пр.№23 от 18.12.2013г., изм. и доп. с Решение № 324, Пр.№16 от 09.10.2014г. на Общински съвет – гр. Пловдив

**ВНОСИТЕЛ : ИНЖ. ИВАН ТОТЕВ - КМЕТ НА ОБЩИНА ПЛОВДИВ**

**Проект**

*Съгласно чл. 26, ал. 2 от Закона за нормативните актове, в законоустановения срок от 14 дни, Община Пловдив чрез настоящото публикуване, предоставя възможност на заинтересованите лица да направят своите предложения и становища по проекта на Наредбата на е-mаil адрес:* [*info@plovdiv.bg*](mailto:info@plovdiv.bg) *или в деловодството на Община Пловдив, пл.”Стефан Стамболов” № 1*

**МОТИВИ:**

**I. ОБОСНОВКА ЗА КОНКРЕТНАТА НЕОБХОДИМОСТ ОТ ПРОМЯНА НА НАРЕДБА ЗА РАЗПОЛАГАНЕ НА ПРЕМЕСТВАЕМИТЕ ОБЕКТИ ЗА ТЪРГОВСКИ И ДРУГИ ОБСЛУЖВАЩИ ДЕЙНОСТИ И ЕЛЕМЕНТИТЕ НА ГРАДСКОТО ОБЗАВЕЖДАНЕ НА ТЕРИТОРИЯТА НА ОБЩИНА ПЛОВДИВ (НРПОТДОДЕГО)**

Разпоредбата на чл. 56 от Закона за устройство на територията (ЗУТ) дава право върху поземлени имоти да се поставят преместваеми обекти, като за същите следва да се издава разрешение за поставяне по ред, установен с наредба на общинския съвет.

С решение № 226, взето с Протокол № 11 от 11.06.2009, г., Изм. и доп. с Р. № 119, Пр. № 11 от 22.04.2010г.; Изм. и доп. с Р. № 148, Пр. № 12 от 13.05.2010г.; Изм. и доп. с Р. № 440, Пр. № 31 от 25.11.2010г.; Доп. с Р. № 505, Пр. № 33 от 16.12.2010г., изм. и доп. с Решение №160, Пр.№9 от 17.05.2012г.; изм. и доп. с Решение №189, Пр.№10 от 31.05.2012г.; изм. и доп. с Решение № 435, Пр.№18 от 25.10.2012г.; изм. и доп. с Решение № 444, Пр.№23 от 18.12.2013г., изм. и доп. с Решение № 324, Пр.№16 от 09.10.2014г Общински съвет – Пловдив е приел Наредба за разполагане на преместваеми обекти за търговски и други обслужващи дейности и елементите на градското обзавеждане на територията на Община Пловдив (НРПОТДОДЕГО).

Предвид обстоятелството, че във времето Община Пловдив е предоставила на концесия обекти, представляващи недвижими имоти - публична общинска собственост, с даване на разрешение за извършване на търговска дейност върху въпросните недвижими имоти /по арг. от чл.67, ал.1, във вр. с чл.70 от ЗОП (отм.)/ се явява необходимо и обосновано поставянето на преместваеми обекти в обхвата на концесионната територия да се извършва в съответствие с устройствените изискванията на НРПОТДОДЕГО и ЗУТ.

По аргумент от горното възниква потребност от изменение на НРПОТДОДЕГО, като в предметния обхват на същата следва да бъдат включени и преместваеми обекти, поставяни в рамките на концесионната територия по сключените договори за концесия.

С оглед извършени констатации относно реализиране на схеми за разполагане на маси за открито сервиране в имоти общинска собственост, извън територията на „Пешеходна зона I на гр. Пловдив“, по-конкретно – поставянето на декоративни елементи – кашпи, ограждаща жива растителност (жива ограда) предпазни елементи, декоративно осветление и други извън площта на масите, е необходимо нормативно да бъде уредено ползването на тези допълнителни площи. До момента НРПОТДОДЕГО регламентира само площта, която заемат масите за открито сервиране. Разполагането на подобен вид елементи води до ограждане на масите за открито сервиране, като по този начин теренът става обособен към съответния търговски обект и се ограничава, в много от случаите изцяло се възпрепятства, общественото му ползване. За пълнота и изчерпателност на Наредбата, считаме за целесъобразно въпросът с предоставянето и ползването на прилежащи територии, необходими за обслужване на масите за открито сервиране, да бъде императивно указан в същата.

**II. ЦЕЛ НА НАРЕДБАТА:**

Целта на предлаганите промени е повишаване на контрола по съблюдаване на законовите и подзаконови изисквания относно разполагането на преместваеми обекти на територията на Община Пловдив, което от своя страна ще доведе до оптимизация на процеса на управление на имотите общинска собственост.

**ІII. ФИНАНСОВИ СРЕДСТВА, НЕОБХОДИМИ ЗА ПРИЛАГАНЕТО НА НАРЕДБАТА:**

За прилагане на измененията в Наредбата не е необходимо разходването на бюджетни средства.

**IV. ОЧАКВАНИ РЕЗУЛТАТИ:**

- Синхронизиране действията на различните структурни звена на територията на община Пловдив, имащи отношение къмпоставянето на преместваеми обекти върху общински имоти на територията на гр. Пловдив;

- Оптимизация на процеса на управление на имотите общинска собственост.

**V. АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ:**

Предлаганите промени в Наредбата не противоречат на норми от по-висока йерархия и на европейското законодателство.

**VI. М О Т И В И :**

1. **Правни основания:** чл. 21, ал. 2 от ЗМСМА, чл. 8 във връзка с чл. 17, ал. 1 и ал. 2, чл. 11, ал.3, чл.15, ал.1 от ЗНА, при спазване на чл. 26 и чл.28 от ЗНА, чл. 75, чл. 76, чл.77 и чл. 79 от АПК, чл.56 от ЗУТ;

2. **Фактически основания:** Необходимостта от отстраняване на допуснатите пропуски, в Наредбата, което от своя страна ще доведе до подобряване работата по прилагането на същата, както и до повишаване на контрола за съблюдаване на законовите и подзаконови изисквания спрямо разполаганите на територията на Община Пловдив преместваеми обекти.

**ПРОЕКТ ЗА РЕШЕНИЕ:**

**I.**Приема *Наредба за изменение и допълнение на Наредба за разполагане на преместваеми обекти за търговски и други обслужващи дейности и елементи на градското обзавеждане на територията на община Пловдив*, приета с решение №226 взето с протокол № 11 от 11.06.2009 на Общински съвет Пловдив, изменена и допълнена с Решение № 119, взето с протокол № 11 от 22.04.2010г., Решение № 148, взето с протокол № 12 от 13.05.2010г., Решение №440, взето с протокол № 31 от 25.11.2010г., Решение № 505, взето с протокол № 33 от 16.12.2010г., Решение № 160, взето с протокол № 9 от 17.05.2012г., Решение № 189, взето с протокол № 10 от 31.05.2012г., Решение № 435, взето с Протокол № 18 от 25.10.2012г., Решение № 444, взето с Протокол № 23 от 18.12.2013г., изм. и доп. с Решение № 324, Пр.№16 от 09.10.2014г. на Общински съвет Пловдив, както следва:

**§1. Към чл. 1 се създава нова ал.9 със следния текст:**

**„**Преместваеми обекти в имоти общинска собственост, отдадени на концесия, се поставят в съответствие със сключения договор за концесия и въз основа на схема, одобрена от главния архитект на Община Пловдив. Схемата служи за проучване, проектиране и изработване на необходимите съгласно разпоредбите на ЗУТ инвестиционни проекти. Разрешение за поставяне се издава от Кмета на Община Пловдив на основание одобрена проектна документация. Разрешението за поставяне се издава за срок не по-дълъг от срока на договора за концесия. При необходимост, обектите могат да се свързват с временни връзки към мрежите и съоръженията на техническата инфраструктура след получаване на разрешение за строеж за външни връзки по реда на ЗУТ.“

**§2. В чл. 3 отпада тире трето „**- Преместваеми обекти, разположени върху имоти общинска собственост отдадени на концесия.“

**§3. Член 11 ал.2 се изменя и придобива следния вид:**

„Схемите по ал.1 се възлагат от Заявителя и се изработват върху комбинирана скица от кадастралната карта и действащия регулационен план, отразяваща всички съществуващи елементи на надземния кадастър (шахти, табели, трайна дървесна и храстова растителност, елементи на градското обзавеждане и др.), от правоспособно лице по чл.230 от ЗУТ. Схемата представлява ситуационен план с обозначени отстояния от съществуващи сгради и регулационни линии. Схемата отразява заеманата площ, включваща площта за разполагане на маси за открито сервиране, както и прилежащите територии, необходими за обслужване на масите за открито сервиране -най-големия външен контур, ограждащ съоръженията, отразени в схемата. Схемата се съхранява в обекта.

**§4. Към чл. 11 се създава нова ал.9а със следния текст:**

„Когато в схемата за маси за открито сервиране в имоти общинска собственост извън територията на „Пешеходна зона I на гр. Пловдив“ се предвижда поставянето на декоративни елементи – кашпи, ограждаща жива растителност (жива ограда), предпазни елементи, декоративно осветление и други извън площта за масите, същите се отразяват в схемата като задължително се указва тяхното точно разположение, както и заеманата площ. В този случай общо заеманата /ползвана/ площ по схемата представлява площта на най-големия външен контур, ограждащ съоръженията, отразени в същата. Схемата се съхранява в обекта“.

**§5. Член 11 ал.11 се изменя и придобива следния вид:**

„Когато схемата за маси за открито сервиране е схема за благоустрояване на част от прилежащата към обекта територия, то в схемата следва да се укаже разположението и площта на съоръженията/декоративните елементи, предвидени в план-схемата за благоустрояване, мястото и точната площ за разполагане на маси за открито сервиране, както и прилежащите територии, необходими за обслужване на масите за открито сервиране. В този случай общо заеманата /ползвана/ площ по схемата представлява площта на най-големия външен контур, ограждащ съоръженията, отразени в същата. Схемата се съхранява в обекта.“

**§6. Към ПЗР се създава нов §19 със следния текст:**

„В двумесечен срок от влизане в сила на настоящата наредба, концесионерите на обекти/имоти общинска собственост, отдадени на концесия, са длъжни да приведат преместваемите обекти в обхвата на концесионната територия в съответствие с изискванията на Наредбата и ЗУТ.“

**§7. Към ПЗР се създава нов §20 със следния текст:**

„В двумесечен срок от влизане в сила на измененията и допълненията в чл.11 на настоящата Наредба, ползвателите на преместваеми обекти са длъжни да приведат одобрените схеми за разполагане на маси за открито сервиране в съответствие с изискванията на Наредбата. Схемите се одобряват от Гл. архитект на Община Пловдив, респективно на съответния район, след положително решение на ЕСУТ/РЕСУТ.“

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§1.** Наредбата за изменение и допълнение на Наредба за разполагане на преместваеми обекти за търговски и други обслужващи дейности и елементи на градското обзавеждане на територията на община Пловдив, приета с решение №226, взето с протокол № 11 от 11.06.2009 на Общински съвет Пловдив, изменена и допълнена Решение № 119, взето с протокол № 11 от 22.04.2010 г., Решение № 148, взето с протокол № 12 от 13.05.2010 г., Решение №440, взето с протокол № 31 от 25.11.2010 г., Решение № 505, протокол № 33 от 16.12.2010г., Решение № 160, взето с протокол № 9 от 17.05.2012г., Решение № 189, взето с протокол № 10 от 31.05.2012г., Решение № 435, взето с Протокол № 18 от 25.10.2012г., Решение № 444, взето с Протокол № 23 от 18.12.2013г., изм. и доп. с Решение № 324, Пр.№16 от 09.10.2014г.на Общински съвет, **влиза в сила от 01.02.2015 г.**

**§2.** Изпълнението на Наредбата се възлага на Кмета на Община Пловдив.

Наредбата за изменение и допълнение на Наредба за разполагане на преместваеми обекти за търговски и други обслужващи дейности и елементи на градското обзавеждане на територията на община Пловдив е приета с Решение № ………, взето с протокол № …….. от ……………….. година.